Émile Bernard
Store norske leksikon,Kunst og estetikk,Bildende kunst,Kunsthistorie,Postimpresjonisme, symbolisme og art nouveau
Émile Bernard var en fransk maler og forfatter. Han studerte i 1885 hos Fernand Cormon, dro i 1886 til Bretagne, sluttet seg til Pont-Aven-gruppen omkring Paul Gauguin og fikk stor betydning for utformingen av syntetismen. I 1893–1904 foretok han omfattende reiser, blant annet flere ganger til Kairo, der han fant motiver for sine mange orientalske skildringer.
Bernards betydning beror først og fremst på hans nære tilknytning til malere som Paul Cézanne, Gauguin og Vincent van Gogh, og på hans forfatterskap, blant annet Souvenirs sur Paul Cézanne (1912) og brevvekslingen med van Gogh, Gauguin og Cézanne. Disse brevsamlingene er en hovedkilde i studiet av tidens malerkunst. Han tegnet også utkast til tekstil- og annen kunstindustri og illustrerte en lang rekke bøker, blant annet Charles Baudelaires Les Fleurs du Mal, Pierre de Ronsards Les Amours, François Villons dikt og Odysseen. Les mer i Store norske leksikon kunst i Frankrike syntetismen Pont-Aven-gruppen